นายกรัฐมนตรี ลงพื้นที่จังหวัดนครศรีธรรมราช ติดตามผลการดำเนินงานโครงการก่อสร้างอาคารที่พักผู้โดยสารหลังใหม่
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ลงพื้นที่จังหวัดนครศรีธรรมราช ตรวจติดตามผลการดำเนินงานตามนโยบายเร่งด่วนของรัฐบาลและข้อสั่งการนายกรัฐมนตรี พร้อมรับฟังปัญหาจากประชาชนในพื้นที่ เมื่อเดินทางถึงท่าอากาศยานนครศรีธรรมราช อำเภอเมืองนครศรีธรรมราช นายกรัฐมนตรี รับฟังบรรยายสรุปการจัดทำโครงการก่อสร้างอาคารที่พักผู้โดยสารหลังใหม่ ภายใต้แผนพัฒนาท่าอากาศยานนครศรีธรรมราช เพื่อเป็นการเพิ่มศักยภาพการให้บริการและอำนวยความสะดวกให้แก่ผู้โดยสารสูงสุดในชั่วโมงเร่งด่วน จากเดิม 600 คนต่อชั่วโมง เป็น 1,600 คนต่อชั่วโมง นอกจากนี้ ยังมีการเพิ่มพื้นที่รันเวย์ ลานจอดเครื่องบิน ลานจอดรถและส่วนอื่นๆ โดยความก้าวหน้าโครงการฯ อยู่ที่ร้อยละ 98.08จากนั้น นายกรัฐมนตรี เดินทางไปยังอำเภอจุฬาภรณ์ ติดตามแนวทางการพัฒนาอำเภอจุฬาภรณ์และพื้นที่ใกล้เคียง ซึ่งอำเภอจุฬาภรณ์ เป็นอำเภอที่ประสบปัญหาการบริหารจัดการน้ำ อุทกภัยในฤดูน้ำหลากและการขาดแคลนพื้นที่กักเก็บน้ำ โดยเฉพาะอ่างเก็บน้ำขนาดใหญ่เพื่อการอุปโภคบริโภคและการเกษตรในหน้าแล้ง รวมทั้งได้พบปะและกล่าวกับประชาชน ว่าการลงพื้นที่ครั้งนี้มาดูความคืบหน้าการดำเนินโครงการต่างๆ จากได้รับฟังบรรยายสรุปรายงานเห็นหลายอย่างเกิดขึ้น ที่ผ่านมารัฐบาลมุ่งส่งเสริมแนวทางในการนำจุดเด่นของจังหวัดที่มีอยู่มาต่อยอด เพื่อสร้างมูลค่าด้านการท่องเที่ยว กระจายรายได้สู่ชุมชน โดยใช้โอกาสจากการบูรณาการการท่องเที่ยวกลุ่มจังหวัด หรือภายในจังหวัดนครศรีธรรมราชให้สามารถเชื่อมโยงกันได้ เพื่อให้มีรายได้และจำนวนนักท่องเที่ยวเพิ่มมากยิ่งขึ้นนายกรัฐมนตรี ยังฝากให้ทุกภาคส่วนร่วมมือกันทำงานเพื่อพัฒนาประเทศ พัฒนาจังหวัดนครศรีธรรมราช ให้เจริญและมั่นคงในทุกด้าน ทั้งการบริหารจัดการน้ำ การท่องเที่ยว การต่อยอดภูมิปัญญาท้องถิ่น ซึ่งถือเป็นประเด็นสำคัญที่จะช่วยยกระดับชุมชนให้มีความโดดเด่น พร้อมทั้งช่วยกันสร้างสรรค์ประโยชน์ให้กับชุมชน สังคมของตนเองให้เจริญก้าวหน้าต่อไป